David Simonin luoma The Wire (Langalla) on useiden kriitikoiden mukaan maailman paras tv-sarja, joka on löytänyt tiensä myös useitten yliopistojen opetusohjelmaan.



The Wire sijoittuu Baltimoren kaupunkiin. Päällisin puolin se on poliisisarja, jossa Baltimoren poliisi yrittää hallita kontrolloimattomiin mittoihin kasvanutta huumausainerikollisuutta. Poliisit selvittävät rikoksia käyttämällä uusinta teknologiaa, kuuntelemalla rikollisten puheluja ja valvomalla toimintaa videokuvan avulla.



The Wire on kuitenkin poliisisarja vain päällisin puolin. Sitä tehtiin viisi tuotantokautta vuosina 2002–2008. Kaikki tuotantokaudet keskittyvät eri osaan Baltimorea. Ensimmäisellä tuotantokaudella tarkastellaan huumebisnestä ja poliisilaitosta , toisella tuotantokaudella näivettyvää satamateollisuutta, kolmannella politiikkaa, byrokratiaa ja korruptiota, neljännellä koulujärjestelmän epätoimivuutta ja viidennellä lehdistön toimintaa laskevien tilausten ja tulojen paineessa.



Siten The Wire esittää läpileikkauksen koko yhdysvaltalaisen, postindustriaalisen yhteiskunnan tilasta. Se osoittaa, miten ympäristö vaikuttaa ihmisiin ja muodostaa heidän tulevaisuuden näkymänsä. The Wire rikkoo suuren yhdysvaltalaisen kertomuksen unelmiansa kohti kamppailevista yksilöistä. Se näyttää järjestelmän mädännäisyyden tarkemmin kuin mikään muu tv-sarja, vaikka antaa mahdollisuuden myös toivolle paremmasta.



Miksi The Wire -sarjaa pitäisi saada DVD-muodossa lisää Helsingin ja metropolialueen Helmet-kirjastoihin? Siksi, että sen ensimmäistä tuotantokautta on saatavilla kirjastosta vain YKSI (1) kappale. Tästä kappaleesta on tehty yli 50 varausta! Se tarkoittaa 2-4 vuoden odotusaikaa riippuen laina-ajan pituudesta.



Helsinkiläiset haluavat nähdä The Wiren. Yle esittää sarjaa TV2-kanavalla ja Areena-palvelussaan, mutta on edennyt jo sen kolmannelle tuotantokaudelle. Uudet katsojat eivät siis enää ehdi mukaan. Lisäksi tv:tä halutaan katsoa nykyään silloin, kun itselle sopii.



Mikään muu yksittäinen sijoitus, kuin The Wire -dvd-boksien hankkiminen kirjastoihin, ei edistä kirjastolaitoksen yleissivistävää ja kulttuurista pyrkimystä yhtä vahvasti ja nopeasti. The Wire ei kuvaa ainoastaan yhdysvaltalaista todellisuutta, vaan tarjoaa näkökulmia myös suomalaiseen yhteiskuntaan ja koko länsimaiseen maailmaan 2000-luvulla. The Wire on yhteiskuntaoppia sen viihdyttävimmässä muodossa.



Ehdotan, että The Wiren jokaista viittä tuotantokautta hankitaan viipyttämättä Helsingin kirjastoihin 10 kappaletta DVD-formaatissa.